b'\n_START_ARTICLE_\nSoncu ni verjeti\n_START_SECTION_\nZgodba\n_START_PARAGRAPH_\nV zgodnji pomladi leta 1942 so izpred Krimske jame partizani krenili na pot proti Ko\xc4\x8devskemu Rogu. Partizan Keber na stra\xc5\xbei naleti na Zidorja, de\xc4\x8dka iz bli\xc5\xbenje vasi. Italijani za\xc5\xbegejo vas, v kateri se zadr\xc5\xbeujejo partizani. Zidor se zate\xc4\x8de v cerkev. Pridru\xc5\xbei se mu neznanec, ki se predstavi kot Mi\xc5\xa1ji Mohor in za katerega nezaupljivi Zidor ugotovi, da je partizan. Odpravita se v gozd, kjer se skriva partizanska patrulja._NEWLINE_Komandir in komisar zasli\xc5\xa1ujeta Mohorja, ki bi se rad pridru\xc5\xbeil partizanom. Sprejmejo ga medse, prav tako tudi Zidorja. Na \xc4\x8distini so partizani napadeni. Ko se streljanje umiri, ugotovijo, da sta Zidor in Cafuta izginila. Cafuta sedi ob potoku in opazuje italijansko patruljo, ki nabira po hi\xc5\xa1ah pridelke. Zraven \xc4\x8depi Zidor, ki se spomni, da pozna Cafuto \xc5\xbee od prej. Kmalu se spomni, da so ga \xc5\xbeandarji v njegovi vasi prijeli zaradi roparskega umora. Cafuta zagrozi Zidorju, naj mol\xc4\x8di o njegovi preteklosti._NEWLINE_Italijani streljajo na tri partizane. Mokarja ranijo in zato ga druga dva neseta v bli\xc5\xbenjo hi\xc5\xa1o, v kateri Cafuta izsiljuje lastnika Mozolja za hrano. Zidor stra\xc5\xbei zunaj. Cafuta starega Mozolja pretepe, zato Zidor nanj strelja. Cafuta ranjen pade na tla, vstopijo partizani z ranjenim Mokarjem. Medtem Cafuta pobegne. Mokarja partizani pustijo pri Mozolju, sami pa se odpravijo nazaj v logor._NEWLINE_Cafuta se vrne v hi\xc5\xa1o starega Mozolja, sedaj s \xc4\x8deto italijanskih vojakov, kateri se je pridru\xc5\xbeil. Hi\xc5\xa1o oropajo, pobijejo mu koko\xc5\xa1i, Cafuta ga zopet pretepe in se spomni, da je Mozolj v svoji hi\xc5\xa1i skrival partizana. Star\xc4\x8dek jim no\xc4\x8de povedati, kje se partizan skriva, zato Italijani sku\xc5\xa1ajo po\xc5\xbegati hi\xc5\xa1o. To opazuje partizanska \xc4\x8deta, ki po\xc5\xbeig prepre\xc4\x8di. Nadaljujejo pohod proti Ko\xc4\x8devskemu Rogu. V daljavi opazijo tujca, po\xc4\x8dakajo, da pride blizu, in ga obkolijo. Zidor v njem prepozna dezerterja Cafuto. Iz opazovalnice pride Lojze, ki pove, da po cesti prodira mo\xc4\x8dna la\xc5\xa1ka vojska. Kmalu spet pride do spopada, partizani se pred Italijani umaknejo v gozd. Zidor in Mohor le\xc5\xbeita v kotanji in opazita, da se je po dolgem \xc4\x8dasu prikazalo sonce. Zidor vstane, ravno tedaj pa nekdo strelja. Mrtev se zgrudi na tla. Mesec kasneje fanta pokopljejo v bli\xc5\xbeini stalnega tabori\xc5\xa1\xc4\x8da Kri\xc5\xa1pinove \xc4\x8dete. Kri\xc5\xa1pin se od Zidorja poslovi z \xc5\xbealostjo, ker ga ne bo, ko bodo ustvarili prvo svobodno slovensko ozemlje._NEWLINE_\xc4\x8cez mesec se Kri\xc5\xa1pinove besede uresni\xc4\x8dijo; s 1. majem zaropota, partizanske patrulje se okrepijo in osvobodijo znatne dele slovenskega ozemlja.\n_START_SECTION_\nKritike, literarna zgodovina\n_START_PARAGRAPH_\n"Roman je obi\xc4\x8dajno partizansko delo, ve\xc4\x8dkrat zgrajen na dokumentiranih dogodkih, napisan precej povr\xc5\xa1no in v ohlapnem jeziku." (Debeljak 1963)_NEWLINE_"Delo je prej reporta\xc5\xbea kakor roman. Zgodba je precej napeta, zna\xc4\x8daji so podani iz dejanja in dialogov, jezik pa je \xc5\xa1ibek." (Meddobje = Entresiglo 6/3\xe2\x80\x934 (1961))_NEWLINE_"Izrecna psiholo\xc5\xa1ka analiza ga ne zanima, \xc4\x8de ni zvezana z zanimivo, u\xc4\x8dinkovito zgodbo, dejanje gradi z dialogom, ki ni samo dramati\xc4\x8dno raz\xc4\x8di\xc5\xa1\xc4\x8devalen, marve\xc4\x8d pogosto te\xc5\xbei v komi\xc4\x8dne, jezikovno \xc5\xbeargonsko ugla\xc5\xa1ene u\xc4\x8dinke. To pripoved izrazito povnanji, razbremeni, tako da tudi psiholo\xc5\xa1ko napetost pove\xc4\x8dini nadome\xc5\xa1\xc4\x8da zgodbena dramati\xc4\x8dnost." (Slovenska knji\xc5\xbeevnost 1945\xe2\x80\x931965)'